Զբոսաշրջային ոլորտի պատժամիջոցների ողջ ծանրությունը Թուրքիայում զգացին 2016թ. և հատկապես նրա առաջին կիսամյակում։ 2016թ. հունիսի սկզբին թուրքական մամուլը գրեց, որ Անթալիայում ռուս զբոսաշրջիկների թիվը հունվար-մայիս ամիսներին նվազել է միանգամից 96%-ով՝ կազմելով 21.359 մարդ (ընդհանուր 1.473.744 զբոսաշրջիկից)։ Մինչդեռ 2015թ. առաջին հինգ ամիսներին Ռուսաստանից Անթալիա ժամանել է 542.160 զբոսաշրջիկ (իսկ 2014թ. առաջին հինգ ամիսներին՝ 802.364 զբոսաշրջիկ)[32]։ Նշենք, որ 2016թ. առաջին 10 ամիսներին Անթալիա այցելած զբոսաշրջիկների թիվը նվազեց մոտ 4.5 մլն մարդով՝ 43%-ով։ Այդ ընթացքում Անթալիա այցելեց 5.934.673, իսկ 2015թ. հաշվետու ժամանակահատվածում՝ 10.499.158 զբոսաշրջիկ։ Այդպիսով, Անթալիայի զբոսաշրջային ոլորտի կորուստը կազմել է մոտ 5 մլրդ դոլար[33]։